
CONSIDERAŢII GENERALE

  

Prin străin, în sensul dreptului internaţional, înţelegem acea persoană care nu are cetăţenia statului pe teritoriul căruia se află.

Potrivit legislaţie noastre (Legea nr. 123 din 2 aprilie 2001 privind regimul străinilor în România) străinul este persoana care nu are cetăţenia română.

Apatridul este o persoană fizică care nu are nici o cetăţenie.

Statutul juridic al apatrizilor este reglementat prin Convenţia de la New York din 28 septembrie 1954. 

În art. 1 al Convenţiei “termenul de apatrid desemnează o persoană, pe care nici un stat nu îl consideră ca resortisant al său prin aplicarea legislaţiei sale”. 

Această definiţie nu se aplică:

· persoanelor care în prezent sunt primite pentru protecţie şi asistenţă de la organisme şi agenţii ale Naţiunilor Unite, altele decât Înaltul Comisariat pentru Refugiaţi a Naţiunilor Unite, pe întreaga durată cât ei primesc asemenea protecţie sau asistenţă;

· persoanelor care sunt recunoscute de către autorităţile competente ale ţării în care ei şi-au stabilit rezidenţa ca având drepturi şi obligaţii legate de posedarea naţionalităţii acelei ţări;

· persoanele la adresa cărora există motive serioase să se creadă:

a. că au comis o crimă împotriva păcii, o crimă de război sau o crimă împotriva umanităţii, în sensul documentelor internaţionale care conţin dispoziţii referitoare la asemenea crime;

b. că au comis o crimă gravă de drept comun în afara ţării lor de reşedinţă, înainte de a fi admise în acea ţară;

c. că s-au făcut vinovate de acţiuni împotriva scopurilor şi principiilor Naţiunilor Unite.”

Convenţia prevede ca “statele semnatare să acorde unui apatrid un tratament cât mai favorabil posibil şi, în orice caz, nu mai puţin favorabil decât cel acordat în general străinilor, în aceleaşi condiţii, privind achiziţia de proprietăţi mobiliare şi imobiliare şi alte drepturi aparţinând acestora, cât şi încheierea altor contracte care se referă la proprietăţi mobiliare şi imobiliare”.

Orice apatrid are, faţă de ţara de reşedinţă, obligaţia de a se conforma legilor şi regulamentelor, precum şi măsurilor luate pentru menţinerea ordinii publice. 

Statele contractante vor aplica dispoziţiile Convenţiei fără discriminare în funcţie de rasă, religie sau a ţării de origine.

De regulă, caracterizarea unei persoane fizice ca străin (cetăţean străin sau apatrid) se determină în raport cu constituţia şi legile unui stat. În principiu, străinii au drepturi şi îşi pot asuma obligaţii mai puţine decât cetăţenii statului în cauză.

Există o varietate de surse de restricţionare a dreptului de proprietate asupra pământului. Majoritatea restricţiilor rezultă din legislaţie, dar şi din constituţii, reglementări administrative şi chiar decizii juridice. În Italia, sursa restricţionării este Codul Civil, care acordă drepturi civile străinilor pe bază de reciprocitate – nu doar cu privire la proprietatea asupra pământului. În alte ţări, restricţiile sunt conţinute de legi speciale, în general de legea sau codul pământului, de legi privind investiţiile şi de legi privind restricţionarea străinilor în general. Anumite prevederi relevante se găsesc şi în legile privind privatizarea, în special în Europa de est. În alte ţări, restricţiile sunt conţinute de reglementări ministeriale (Zimbabwe), iar în altele în decrete regale (Spania, Arabia Saudită).

La fel de remarcabilă este şi varietatea de tehnici aplicate în lume. Aceste tehnici variază de la interdicţii directe la restricţii intermediare (de exemplu: aprobări acordate unui număr limitat de străini în zonă). 

Abordarea "factor cheie" este larg utilizată de state pentru a restricţiona dreptul de proprietate al străinilor asupra pământului sau utilizării anumitor tipuri de pământ – cum ar fi terenuri agricole sau industriale – sau a zonelor de pământ din apropierea graniţelor lor. Ceea ce iese în evidenţă în legătură cu restricţiile “factor cheie” este varietatea tipurilor de pământ supuse unor asemenea restricţii: pământ agricol, terenuri din zone urbane sau sate, terenurile pentru scopuri recreaţionale, pământul din apropierea zonelor de frontieră etc.

Restricţia cantităţii de pământ este o altă tehnică. Aceasta poate fi exprimată sub forma restricţiilor procentuale din totalul de pământ ce poate fi deţinut de străini ( în Letonia, doar 50% din pământul agricol poate fi deţinut de străini) sau ca maximum de pământ pe care fiecare străin îl poate deţine ( în zona spaniolă de frontieră, proprietatea reală deţinută de străinii din afara Uniunii Europene nu poate depăşii 15%).

Autorizarea prealabilă este larg utilizată de către unele state, care nu intenţionează să interzică proprietatea sau folosirea pământului de către străini, dar doresc să aibă control total asupra problemei, din diferite motive. Autorizarea prealabilă este decisă de o mare varietate de autorităţi, de la consiliul regional (Finlanda), până la prefectul poliţiei (Italia), prefectura locală, un comitet de evaluare ad-hoc şi Ministerul Apărării (Grecia), Ministerul de Interne şi Ministerul Apărării, care decid împreună (Polonia), autorităţile cantonale (Elveţia), Consiliul Investiţiilor Străine (Bahamas), o Comisie specială a pământului (Irlanda), Ministerul de Justiţie (Danemarca), Ministerul Agriculturii/Industriei (Norvegia), Consiliul de Miniştrii (Cipru), Congresul (Brazilia).

Perioada de rezidenţă. 

Unele state, precum Brazilia şi Japonia, permit rezidenţilor străini să cumpere pământ, fără să impună acestora o perioadă de rezidenţă. Alte state, precum Irlanda, permit nenaţionalilor să cumpere teren agricol numai dacă au avut rezidenţă în Irlanda cel puţin 7 ani. Legea Federală Elveţiană din 1984 privind achiziţionarea de proprietăţi imobiliare de către persoane străine (Legea Friedrich) cere străinilor, pentru cumpărarea de teren, permisul de rezidenţă. Astfel, străinii cu permis de rezidenţă de un an nu au nevoie de autorizare guvernamentală pentru bunul imobiliar pe care îl cumpără. Cei care nu deţin astfel de permise trebuie să urmeze procedura de aprobare din statut.

În unele state criteriile de aprobare pentru cumpărarea de terenuri de către străini sunt clar stipulate, în altele, procedura este mai puţin transparentă. Factorii luaţi în considerare în Suedia sunt: beneficiul adus statului; scopul în care terenul va fi utilizat, dacă străinul a fost rezident în Suedia timp de 2 ani sau are vre-o legătură cu Suedia sau dacă are o relaţie de familie cu proprietarul pământului. 

În Ungaria sunt specificate diverse criterii în Decretul Guvernului privind achiziţiile de bunuri imobiliare de către străini, cel mai important criteriu fiind păstrarea intereselor locale şi naţionale, neexistând posibilitatea unui recurs în caz de refuz.

În Estonia, Legea fondului funciar cere ca, în situaţiile limitate în care străinii pot achiziţiona teren, să aibă loc o audienţă, în care autoritatea guvernamentală locală unde este situat terenul să prezinte cazul Guvernatorului, care îşi poate da acordul în situaţia în care o asemenea dobândire de proprietate nu contravine interesului public sau securităţii statului.

În condiţiile legii de tranziţie finlandeze, străinii (definiţi ca persoane cu reşedinţa în străinătate) trebuie să obţină un permis pentru achiziţionarea de pământ pentru scopuri recreaţionale. Tot în lege se specifică faptul că un asemenea permis poate fi refuzat, dacă există pericolul ca răspândirea proprietăţilor cumpărate de străini să le limiteze rezidenţilor posibilitatea de a cumpăra locuinţe de vacanţă.

În cazul în care nu este necesară o autorizare prealabilă, un număr de state cer totuşi străinilor să înregistreze terenurile pe care le deţin sau să notifice autorităţile cu privire la aceste achiziţii. Aceste dispoziţii se aplică şi naţionalilor.

Există o serie de sancţiuni aplicabile pentru asigurarea conformităţii cu tehnicile adoptate, de la considerarea tranzacţiei ca fiind nulă ab initio, sancţiuni ce conduc la dizolvarea persoanei juridice care a vândut terenul, dacă se stabileşte că intenţia sa a fost de evitare a legii, impunerea de amenzi sau pedeapsa cu închisoarea pentru partea care a realizat o tranzacţie neautorizată (Elveţia), până la confiscarea a terenului ilegal vândut (Peru).

   

 

II. INSTRUMENTE INTERNAŢIONALE REFERITOARE LA DREPTUL DE PROPRIETATE AL NEREZIDENŢILOR ŞI APATRIZILOR

 

 

Declaraţia Universală a Drepturilor Omului, adoptată la data de 10 decembrie 1948 de către Adunarea Generală a O.N.U., în art.17 prevede că: "Orice persoană are dreptul la proprietate, atât singură, cât şi în asociere cu alţii. Nimeni nu poate fi lipsit în mod arbitrar de proprietatea sa".

În art.1 al primului Protocol adiţional al Convenţiei Europene a Drepturilor Omului şi Libertăţilor Fundamentale se arată că: "Orice persoană fizică şi juridică are dreptul la respectarea bunurilor sale. Nimeni nu poate fi lipsit de proprietatea sa, decât în caz de utilitate publică şi în condiţiile prevăzute de lege şi de principiile generale ale dreptului internaţional".

În acelaşi context, în Carta Drepturilor Fundamentale a Uniunii Europene, art.17 prevede următoarele:

"1. Orice persoană are dreptul de a se bucura de proprietatea bunurilor care sunt achiziţionate în mod legal, să le utilizeze, să dispună de ele şi să le transmită. Nimeni nu poate fi privat de proprietatea sa, decât pentru cauze de utilitate publică, în cazurile şi în condiţiile prevăzute de lege şi primind o justă indemnizaţie ca despăgubire.

Folosirea bunurilor poate fi reglementată printr-o lege, ţinându-se cont de interesul general.

2. Proprietatea intelectuală este protejată". 

 

În cadrul Uniunii Europene, Curtea de Justiţie a creat o jurisprudenţă remarcabilă privind problemele de protecţie a dreptului de proprietate, în vederea elaborării unor principii comune statelor membre în acest domeniu.

În cadrul politicilor Uniunii Europene, se consideră că regimul de protecţie al dreptului de proprietate, ca drept fundamental, este esenţial pentru o societate democratică şi pentru o economie de piaţă. Rolul statului este de a respecta şi de a proteja acest drept împotriva tuturor formelor de agresare şi de a reglementa exercitarea acestui drept în modalităţi accesibile tuturor, cu respectarea interesului public.

Dreptul internaţional nu limitează dreptul statelor de a restricţiona sau reglementa proprietatea străină asupra pământului pe teritoriul lor. Statele beneficiază de suveranitatea resurselor lor naturale, inclusiv a pământului.

Pământul nu este doar unul din pilonii pe care statele îşi clădesc suveranitatea. El este şi o sursă fundamentală a statului – naţiune. Problemele legate de gospodării, agricultură, utilizarea resurselor naturale şi securitatea naţională se bazează pe folosirea lui eficientă şi pe managementul pământului.

O expresie clară a hegemoniei absolute a statului asupra pământului a fost atitudinea restrictivă faţă de străini, care nu beneficiază de aceleaşi drepturi de proprietate şi de folosire a pământului ca naţionalii statului. Într-o lume în care interdependenţele continuă să se accentueze, multe atitudini faţă de străini au fost schimbate, proces asistat de comunicaţiile globale, sporirea investiţiilor străine şi creşterea comerţului internaţional.

Multe state restricţionează încă dreptul de proprietate şi de folosire a pământului de către străini, iar procesul de negociere pentru aderarea ţărilor candidate la Uniunea Europeană a demonstrat că această problemă reprezintă o importanţă majoră pentru multe naţiuni.

Gama reglementărilor actuale privind dreptul străinilor de a deţine pământ este remarcabilă. Acest lucru nu este surprinzător, din moment ce problema nu este reglementată de dreptul internaţional şi nu există tratate multilaterale globale legate de problema utilizării şi a deţinerii de pământ de către străini.

 

Tratatul de la Roma reglementează dreptul statelor de a decide în materie de proprietăţi în articolul 22: “Tratatul nu va prejudicia în nici un mod deciziile statelor membre ce guvernează sistemul dreptului de proprietate”.

Această reglementare a rămas intactă în urma amendamentelor ulterioare ale Tratatului de la Roma şi a devenit articolul 295 al Tratatului Uniunii Europene.

 

 

III. Reglementări ale dreptului de proprietate aL NEREZIDENŢILOR şi APATRIZILOR în unele state

 

1. State membre ale Uniunii Europene

Majoritatea ţărilor membre ale Uniunii Europene nu restricţionează dreptul străinilor de proprietate asupra pământului. Statele care în mod tradiţional au adoptat şi au păstrat o politică de drepturi egale a naţionalilor şi a străinilor sunt: Belgia, Germania, Franţa, Luxemburg, Olanda, Portugalia şi Marea Britanie.

 

Austria

Austria a cunoscut o perioadă de tranziţie de cinci ani după aderare, în timpul căreia guvernul a continuat să restricţioneze achiziţiile de terenuri de către străini. Legislaţia existentă ce guvernează cumpărarea şi vânzarea de terenuri diferă de la o provincie la alta. Autoritatea locală respectivă trebuie să aprobe fiecare achiziţie de terenuri făcută de oricare nenaţional. Până când are loc aprobarea, nu va fi înregistrată nici o tranzacţie în registrul pământului. În această privinţă, cetăţenii Uniunii Europene beneficiază de aceleaşi drepturi ca şi naţionalii austrieci.

 

Belgia

Art.16 din Constituţie prevede că: “Nimeni nu poate fi lipsit de proprietatea sa, cu excepţia cazurilor de utilitate publică, în situaţiile şi modalităţile stabilite de lege şi în urma unei juste şi prealabile despăgubiri".

 

Tot conform Constituţiei, “orice străin care se găseşte pe teritoriul Belgiei se bucură de protecţie acordată persoanelor şi bunurilor, cu excepţia cazurilor stabilite prin lege”.

În ceea ce priveşte drepturile civile, distincţia dintre străini şi belgieni este de importanţă minoră, exercitarea drepturilor civile neţinând seama de cetăţenia belgiană (art. 7 din Codul civil). Un străin care se află în posesia autorizaţiei de a se stabili în Belgia şi care este înregistrat la evidenţa populaţiei se bucură de toate drepturile civile garantate belgienilor, pe toată perioada şederii în Belgia (art. 11 Cod. civil).

Oriunde în Belgia, bunurile imobiliare şi mobile pot fi moştenite, se poate dispune de ele şi pot fi transmise de străini în aceleaşi condiţii, ca şi cetăţenii belgieni (art. 726 Cod. civil).

 

Danemarca

Conform art.73 (1) din Constituţie “proprietatea este inviolabilă. Nimeni nu poate fi deposedat de proprietatea sa prin constrângere, dacă nu este un caz de utilitate publică. Exproprierea nu poate avea loc decât în virtutea legii şi în urma unei despăgubiri complete".

În Danemarca, persoanelor fizice şi persoanelor juridice străine neînregistrate ca rezidenţi permanenţi pentru cel puţin cinci ani li se permite să achiziţioneze proprietăţi doar cu acordul Ministerului de Justiţie. Această restricţie nu se referă la cetăţenii celorlalte ţări membre ale Uniunii Europene, care sunt angajaţi legal sau care îşi creează propria societate în Danemarca. Această prevedere nu se aplică reşedinţelor de vară.

  

FINLANDA

 

Înainte de aderarea la Uniunea Europeană, Finlanda a emis o legislaţie de tranziţie, la începutul anilor 1990, care prevedea că entităţile legale străine şi entităţile legale finlandeze controlate de străini (unde controlul înseamnă mai mult de 50% din dreptul de vot) sunt supuse restricţiilor. Această legislaţie interzicea de asemenea străinilor (definiţi ca persoane cu reşedinţa peste graniţele ţării) să deţină terenuri cu destinaţie de agrement (în ideea păstrării integrităţii zonelor rurale finlandeze), fără permisiune. Permisiunea putea fi refuzată, dacă există pericolul ca răspândirea proprietăţilor finlandeze deţinute de străini să le limiteze rezidenţilor posibilitatea de a achiziţiona case de vacanţă. În timpul negocierilor de aderare , Finlanda a dorit să păstreze aceste restricţii şi referitor la naţionalii ţărilor membre ale Uniunii Europene, dar în cele din urmă a renunţat, în schimbul unor subvenţionări generoase pentru agricultură. 

Finlanda a suprimat gradual şi în cele din urmă a renunţat la aceste restricţii după aderare, cu excepţia restricţiilor asupra reşedinţelor de vară şi asupra proprietăţilor localizate în rezervaţii naturale sau în zone de frontieră.

 

FRANŢA

 

Străinul este definit ca orice persoană fizică care nu are cetăţenia franceză, fie că are cetăţenie străină, fie că este lipsită de cetăţenie.

Străin poate fi, de asemenea, orice persoană juridică căreia, datorită locului unde îşi are stabilit sediul său statutar sau administraţia centrală, nu i se aplică dreptul francez sau o anumită ramură a acestuia (drept fiscal, de exemplu).

Statutul juridic al străinilor în Franţa diferă de cel al cetăţenilor săi, ca şi în orice altă ţară.

Străinii nu se bucură de toate drepturile recunoscute cetăţenilor francezi şi nici nu trebuie să se supună tuturor obligaţiilor pe care aceştia le au.

Articolul 17 din Declaraţia Drepturilor Omului şi Cetăţeanului din 26 august 1789, care este parte integrantă a Constituţiei, prevede că: “Proprietatea, fiind un drept inviolabil şi sfânt, nimeni nu poate fi lipsit de ea, afară numai de cazul în care necesitatea publică, constatată conform legii, o cere în mod evident, şi cu condiţia unei juste şi prealabile despăgubiri".

Potrivit articolului 11 din Codul civil:

“1. Străinii se bucură în Franţa de toate drepturile private care nu le sunt refuzate, printr-o dispoziţie expresă a legii. Astfel, nici o dispoziţie nu le interzice să se prezinte în calitate de cumpărător al unui imobil, situat în Franţa.

2. Legile care interzic anumite drepturi străinilor prevăd, totodată, posibilitatea acestora de a invoca o convenţie internaţională.”

Astfel, străinii pot dobândi în Franţa bunuri mobile şi imobile.

 

ITALIA

 

Ordinea juridică italiană respectă normele de drept internaţional general recunoscute. Condiţia juridică a străinilor este reglementată de lege, în conformitate cu uzanţele şi cu tratatele internaţionale.

Potrivit articolului 42 din Constituţie "proprietatea este publică sau privată. Bunurile economice aparţin Statului, instituţiilor sau particularilor.

Proprietatea privată este recunoscută şi garantată de către lege; aceasta stabileşte modurile de dobândire şi de folosinţă, precum şi limitele acestora, în vederea asigurării funcţiei sale sociale şi pentru a face ca proprietatea privată să fie accesibilă tuturor.

Proprietatea privată poate fi expropriată în cazurile prevăzute de lege, cu condiţia despăgubirii pentru cauze de utilitate publică”.

În Italia, proprietatea şi folosinţa terenurilor din apropierea zonelor de frontieră de către cetăţenii Uniunii Europene şi alţi străini trebuie autorizată de către prefectul local al poliţiei.

 

IRLANDA

 

În Republica Irlanda, străinii (cu excepţia celor cu 7 ani de reşedinţă continuă) trebuie să obţină permisiunea Comisiei privind terenurile de a cumpăra, închiria sau ipoteca terenuri.

 

SPANIA

 

Conform articolului 33(1) din Constituţiei "Este recunoscut dreptul la proprietate privată şi la moştenire.

(2) Funcţia socială a acestor drepturi va delimita conţinutul lor în conformitate cu legile.

(3) Nimeni nu poate fi lipsit de bunurile şi de drepturile sale, decât pentru cauză de utilitate publică sau de interes social, cu despăgubire corespunzătoare şi conform legii".

Spania a impus restricţii pentru achiziţionarea de terenuri de către străini în apropierea zonelor de frontieră, naţionalii Uniunii Europene fiind exceptaţi de la aceste restricţii.

 

Suedia

 

În Suedia, au existat, până în 1994, prevederi de limitare a achiziţionării de către străini de reşedinţe secundare şi proprietăţi agricole. Era nevoie de aprobarea fie a administratorului regional, fie a guvernului. Factorii luaţi în considerare în Suedia pentru a decide dacă un străin poate sau nu să primească autorizaţia de a achiziţiona pământ erau: beneficiul obţinut de stat din vânzarea respectivă, starea personală de afaceri a cumpărătorului, scopul pentru care va fi achiziţionat terenul, dacă cumpărătorul a fost rezident în Suedia timp de 2 ani sau are o legătură cu Suedia şi dacă are o relaţie de familie cu proprietarul pământului. Dacă oricare dintre aceşti factori erau îndepliniţi, administraţia locală sau guvernul puteau acorda permisiunea achiziţionării de pământ.

Când Suedia a devenit membră a Uniunii Europene, în ianuarie 1995, aceste restricţii au fost eliminate gradual, fiind abolite complet până în decembrie 1999. 

În prezent, Suedia nu are nici o procedură specială de autorizare privind achiziţionarea de terenuri şi imobile de către străini, ceea ce înseamnă că persoanele fizice şi juridice, indiferent de reşedinţă sau naţionalitate, pot cumpăra pământ şi clădiri în această ţară. 

 

2. State candidate la Uniunea Europeană

 

Bulgaria 

 

Articolul 5(1) al Actului de Încurajare şi Protejare a Investiţiilor Străine permite persoanelor străine să obţină dreptul de proprietate asupra clădirilor, precum şi asupra altor proprietăţi, cu excepţia proprietăţii terenurilor. Străinii pot achiziţiona însă drepturi de folosinţă. Aceste limitări nu se aplică societăţilor comerciale bulgare cu participare străină, precum şi nici societăţilor comerciale cu participare majoritară străină înregistrate în Bulgaria. Recentele schimbări permit unor asemenea societăţi să cumpere şi teren agricol. Permisiunile speciale sunt prevăzute pentru zonele din apropierea frontierei sau acolo unde sunt implicate alte interese de securitate.

 

Croaţia 

 

Legea proprietăţii permite achiziţionarea de teren de către străini, cu aprobarea Ministerului Afacerilor Externe, dar nu în orice zonă geografică, datorită problemelor de securitate naţională.

 

Republica Cehă

 

Articolul 17 din Legea Valutară nr. 219/1995 cu modificările ulterioare prevede că: “persoanele care nu sunt cetăţeni ai Republici Cehe pot dobândi un drept de proprietate asupra bunurilor imobile doar prin:

· moştenire;

· pentru reprezentanţa diplomatică a altui stat pe bază de reciprocitate;

· dacă proprietatea este dobândită în comun de către soţi, dintre care unul este rezident, sau atunci când un nerezident dobândeşte proprietatea asupra imobilului de la soţ, părinţi sau bunici;

· prin schimbul proprietăţii private pe care o deţine cu o altă proprietate privată, cu condiţia ca preţul celei din urmă proprietăţi să nu exceadă preţului proprietăţii iniţiale;

· dacă nerezidentul are un drept de preemţiune asupra proprietăţii;

· dacă o lege specială prevede expres acest drept.

Persoanele juridice nerezidente, care desfăşoară o activitate comercială pe teritoriul Republicii Cehe în condiţiile legii, au dreptul de a dobândi proprietatea asupra imobilelor exceptând terenurile care fac parte din fondul agricol şi forestier”.

 

Cipru

 

Nerezidenţilor le este permis să cumpere un număr limitat de proprietăţi în Cipru. Dacă proprietatea depăşeşte 2 donum (1 donum =1338 metrii pătraţi), aprobarea poate fi acordată numai pentru o rezidenţă în folosul propriu, care nu depăşeşte, cu tot cu arealul înconjurător, 3 donum. În anumite condiţii, comerciale sau profesionale, aprobarea poate fi acordată de către Consiliul de Miniştrii şi pentru uzul industrial, în sectoarele considerate ca utile pentru economia cipriotă.

Străinilor nerezidenţi li se cere să plătească preţul de cumpărare în monedă străină. 

 

Estonia 

 

Secţiunea 6(3) din Legea actului de proprietate, din 15 februarie 1995, stabileşte că achiziţionarea de proprietăţi, de către persoanele fizice şi juridice străine, poate fi restricţionată de Legea interesului public. Aceste restricţii se găsesc în actul de Reformă a pământului al Republicii Estonia, din 30 aprilie 1996, care se referă la retrocedare şi compensarea pentru retrocedarea de pământ. 

 

Conform acesteia doar persoanele fizice străine pot înstrăina terenurile acordate lor cu titlu definitiv sau terenurile aferente clădirilor pe care le deţin cu titlu de proprietate. Şi persoanele juridice străine pot înstrăina terenurile aferente clădirilor pe care le deţin cu titlu de proprietate, dar cu acordul guvernatorului regional. Actul stabileşte o audiere, în care guvernatorul ascultă opinia autorităţii guvernamentale locale şi îşi dă acordul, dacă nu contravine interesului public sau securităţii statului. Nici un străin, stat străin sau persoană juridică străină nu poate participa la cumpărarea terenului prin licitaţie, iar străinii (persoane fizice şi juridice al căror capital este deţinut într-o proporţie mai mare de 50% de persoane juridice străine) nu au dreptul să utilizeze sistemul de acte justificative de plată, ci trebuie să plătească pentru pământul cumpărat cu bani cash şi nu în rate.

 

Letonia

 

După independenţă, străinilor nu li s-a permis să posede teren. O lege din decembrie 1994 permitea posesia de pământ, prin crearea unor societăţi în participaţie cu participare străină (trebuind să demonstreze că cetăţenii lituanieni deţin majoritatea acţiunilor), şi a unor societăţi străine înregistrate, provenind din ţări cu care Letonia a încheiat înţelegeri de protejare a investiţiilor străine.

 

Lituania

 

Conform Constituţiei, numai statul şi cetăţenii lituanieni pot deţine pământ, deşi investitorii străini pot concesiona terenuri pentru 99 de ani, cu drept de prelungire a acestui termen. Legea fondului funciar din 26 aprilie 1994 prevede în mod expres interzicerea posesiei de pământ pentru societăţi, indiferent dacă ele sunt străine sau lituaniene, iar persoanele fizice nu au dreptul de a încheia tranzacţii în acest domeniu cu acestea. Străinii şi persoanele juridice pot dobândi drept de folosinţă asupra terenurilor deţinute în proprietate de cetăţenii lituanieni sau de către stat, prin închiriere sau contract special de folosinţă a terenului. Guvernul a aprobat o lege constituţională în 1998, care permite străinilor din Uniunea Europeană şi din statele OECD, care îndeplinesc criterii de integrare în structurile europene şi transatlantice, să deţină terenuri care nu se află în circuitul agricol. Pământului achiziţionat trebuie să i se dea o destinaţie pentru construirea de clădiri şi facilităţi destinate activităţilor comerciale.

 

Malta

 

Legislaţia malteză prevede faptul ca orice cetăţean străin care doreşte să achiziţioneze o a doua rezidenţă, trebuie să solicite obţinerea unui permis, care poate fi acordat numai dacă el/ea a locuit legal în Malta, pentru o perioadă de minim 5 ani. Pe parcursul negocierilor de aderare, s-a declarat că Malta îşi va menţine această restricţie (pentru cetăţenii Uniunii Europene şi din afara Uniunii) ca soluţie permanentă şi nu tranzitorie.

 

Polonia

 

Achiziţionarea de teren, de către o persoană străină, poate avea loc numai după ce persoana respectivă obţine în prealabil un permis de achiziţie, emis de Ministerul de Interne în cooperare cu Ministerului Apărării. În legătură cu terenurile de importanţă specială, cum ar fi cele industriale, comerciale, agricole sau altele, decizia Ministerului de Interne privitoare la emiterea sau neemiterea unui permis de achiziţie se va face după consultarea cu ministerul de resort.

Pentru a participa la orice licitaţie de terenuri, cetăţenii străini trebuie să prezinte înainte un permis de achiziţie valabil. 

Ca urmare a cerinţelor de liberalizare, care au fost adoptate în 1996, persoanele fizice străine pot deţine un apartament, 0,4 hectare de teren urban sau până la un hectar de teren agricol, fără nevoia unui permis.

 

 

Ungaria

 

Conform actului IV al Legii pământului din 1994, străinii pot achiziţiona pământ, cu excepţia terenurilor agricole, cu permisiunea Ministerului de Finanţe, în concordanţă cu criteriile stabilite.

Cumpărarea de teren de către străini este limitată la 6000 de metrii pătraţi, iar închirierile se pot face pe 10 ani, pentru maxim 3000 de hectare.

O societate maghiară cu participare străină poate deţine pământ cu acordul Ministerului de Finanţe. În general nu este nevoie de nici o permisiune pentru închirierea pământului. Legea pământului interzice străinilor să achiziţioneze teren agricol, din cauza temerilor că străinii pot prelua un control excesiv asupra agriculturii. Eforturile pentru liberalizarea dreptului de proprietate asupra terenului arabil au fost amânate, cel puţin temporar, în 1997.

În Ungaria străinii au utilizat diferite strategii de evitare a legilor maghiare privind cumpărarea de terenuri, cumpărând pământ prin câştigarea cetăţeniei maghiare, semnarea “contractelor de buzunar” sau semnarea contractelor de leasing, prin care străinii şi cetăţenii maghiari au aceleaşi drepturi. 

 

România

 

Conform art.40 din Codul civil, dreptul de proprietate este "dreptul pe care îl are cineva de a se bucura şi a dispune de un lucru în mod exclusiv şi absolut, însă în limitele determinate de lege". Corelativ dreptului de proprietate, statului îi revine obligaţia de a ocroti proprietatea, conform art.135 din Constituţie, fără a face deosebire între formele sale (publică, ce aparţine statului şi unităţilor administrativ-teritoriale, şi privată, care aparţine persoanelor fizice şi juridice, dar şi statului şi unităţilor administrativ-teritoriale).

Proprietatea privată este, conform art.41 din Constituţie, ocrotită de lege, indiferent de titularul ei, şi inviolabilă, conform art.135 alin.6, şi constă în dreptul persoanei de a dobândi în proprietatea sa bunuri, de a le folosi şi de a dispune de ele, precum şi de a le transmite mortis causa.

Problema dobândirii de către străini a dreptului de proprietate asupra terenurilor a constituit una dintre problemele cele mai controversate care s-au ridicat în literatura noastră juridică după 1990.

Constituţia României din 1991 stabileşte în art. 41 alin 2 că: “Cetăţenii străini şi apatrizi nu pot dobândi dreptul de proprietate asupra terenurilor”.

Această interdicţie nu s-a reflectat numai în prevederile constituţionale, ci şi în Legea fondului funciar nr. 18 din 19 februarie 1991, care dispune în art. 47 alin 1 că:“persoanele fizice care nu au cetăţenia română şi domiciliul în România, precum şi persoanele juridice care nu au naţionalitatea română şi sediul în România nu pot dobândi în proprietate terenuri de orice fel prin acte între vii".

Conform articolului 3 alin. 1 din Legea 54/1998 privind circulaţia juridică a terenurilor: “Cetăţenii străini şi apatrizii nu pot dobândi dreptul de proprietate asupra terenurilor". 

Pot fi menţionate, desigur, şi prevederile Legii 35 din 3 martie 1991 privind regimul investiţiilor străine, care în art. 1, enumerând ceea ce se înţelege prin investiţii străine, stabilea că acestea se concretizează printre altele în dobândirea dreptului de proprietate asupra unor bunuri mobile sau imobile, “cu excepţia dreptului de proprietate asupra terenurilor”.

 

 

3. Alte state

 

ELVEŢIA

 

Articolul 22 din Constituţie prevede că “proprietatea este garantată. În limitele atribuţiilor constituţionale, Confederaţia şi cantoanele pot să prevadă pe cale legislativă sau pentru cauze de interes public, exproprierea şi restricţia privind proprietatea”.

Legea Federală Elveţiană din 1984 privind achiziţionarea de proprietăţi imobiliare de către persoane străine (Legea Friedrich) cere străinilor, pentru cumpărarea de teren, permisul de rezidenţă. Astfel, străinii cu permis de rezidenţă de un an nu au nevoie de autorizarea guvernamentală pentru bunul imobiliar pe care îl cumpără. 

Acordul Friedrich din Legea Elveţiană va fi dat străinilor dacă nu există nici un motiv de refuz, cum ar fi: prevenirea de investiţii doar de capital, protejarea securităţii militare şi a intereselor politice ale ţării. Cel mai frecvent motiv pentru acordarea permisiunii străinilor de a cumpăra pământ este acela ca terenul să fie cumpărat cu scopul de a fi utilizat ca zonă permanentă de comerţ şi producţie sau pentru orice alt tip de afaceri.

 

Turcia

 

Deţinerea de proprietăţi este prevăzută de articolul 35 din Constituţia Turciei, care prevede că oricine este îndreptăţit să posede proprietăţi şi că aceste drepturi pot fi restricţionate numai de către alte prevederi legale.

Articolul 35 din Legea privind Registrul Funciar Turc enumeră două condiţii pentru ca un străin să posede o proprietate imobiliară:

· principiul reciprocităţii dintre ţara de origine a persoanei care doreşte să obţină o proprietate şi Turcia,

· să nu existe restricţii legale, în ceea ce priveşte achiziţionarea proprietăţii. Un rol important aici îl joacă Legea satelor şi Legea privind zonele interzise şi de securitate.

Articolul 87 din Legea satelor neagă dreptul persoanelor străine de a deţine proprietăţi în afara centrului unui stat.

Legea privind zonele interzise şi de securitate include restricţii pentru achiziţionarea proprietăţii imobiliare de către străini, dacă proprietatea este localizată în interiorul unei anumite distanţe faţă de aşezările militare sau de zonele importante din punct de vedere strategic.

Legea de promovare a turismului din 1982 oferă posibilitatea şi pentru străini, de a achiziţiona proprietăţi imobiliare în “zone turistice”, clasificate astfel de către Consiliul de Miniştrii. Aceste drepturi includ şi pe cel al deţinerii proprietăţilor imobiliare.

 

 

C O N C L U Z I I 

 

 

Aderarea la Uniunea Europeană implică armonizarea legislaţiei ţărilor candidate cu acquis-ul european. Totuşi, înainte de armonizare, aceste ţări trebuie să parcurgă un proces de negociere şi să-şi însuşească obligaţiile asumate pentru aderare.

Obligaţiile aderării României sunt conţinute în Acordul European de Asociere dintre România şi Uniunea Europeană, care a fost semnat în 1993 şi a intrat în vigoare la 4 decembrie 1995.

După cum se specifică şi în studiul de impact pentru pre-aderare “Influenţa adoptării acquis-ului comunitar asupra ordinii constituţionale” realizat în cadrul Proiectului Phare RO 9907-02-01, o problemă binecunoscută şi larg discutată în ultimii ani priveşte articolul 41 aliniatul 2 din Constituţie care dispune: 

“Cetăţenii străini şi apatrizi nu pot dobândi dreptul de proprietate asupra terenurilor".

Interdicţia pentru străini şi apatrizi de a dobândi dreptul de proprietate asupra terenurilor, din art. 41 (2) este în contradicţie cu conţinutul acquisu-lui. Articolele 56(1) (fost 73 B) şi 57(1) (fost 73 C) din Tratatul asupra Comunităţii Europene prevede libera circulaţia a capitalurilor. Cetăţenii statelor membre trebuie să li se permită să investească în mod liber şi să dobândească bunuri în aceleaşi condiţii ca cetăţenii români. Articolul 43 (fost 52), care prevede libertatea de stabilire, trebuie de asemenea luat în considerare. Restricţiile aduse acestei libertăţi sunt interzise şi cetăţenii altor state trebuie să beneficieze de aceleaşi condiţii ca şi cetăţenii statului de reşedinţă.

Aşadar, o asemenea interdicţie nu poate rămâne în vigoare cât priveşte cetăţenii Uniunii Europene; acestora trebuie să li se recunoască dreptul de a dobândi terenuri în România. 

Este destul de adevărat că nici în prezent interdicţia nu este efectivă: orice persoană sau grup de persoane care ar dori să cumpere terenuri în România trebuie doar să se constituie în persoană juridică (ce va avea naţionalitate română) şi să-şi desfăşoare activitatea prin intermediul acesteia. 

Comisia Europeană pentru Democraţie prin Drept, cunoscută sub numele de Comisia de la Veneţia a adoptat la cea de-a 51-a sesiune plenară din 5-6 iulie 2002 - Avizul privind proiectul de revizuire a Constituţiei. 

Comisia a apreciat garantarea expresă în Constituţie a proprietăţii private, deoarece “într-adevăr, protecţia poate fi, în funcţie de circumstanţe, mai mult sau mai puţin eficientă. Garantarea este însă absolută.”

Textul constituţional care prevede interzicerea dobândirii dreptului de proprietate asupra terenurilor de către cetăţenii străini şi de apatrizi a fost considerat "contestabil" de către Comisie, mai ales în perspectiva aderării României la Uniunea Europeană, arătând că înţelege motivaţia acestui articol (“... evitarea situaţiei ca o minoritate străină să devină stăpână, pentru a se putea regrupa în întregime, într-o zonă geografică specifică a teritoriului românesc”).

Comisia a recomandat ca, în locul "unei interdicţii generale şi totale, legea să prevadă, eventual, limitarea punerilor în posesie colective într-o zonă determinată a teritoriului."

Conform Proiectului de Revizuire a Constituţiei României textul articolului 41(2) ar trebui să aibă următorul conţinut:

“Proprietatea privată este garantată şi ocrotită în mod legal de lege, indiferent de titular. Cetăţenii străini şi apatrizi pot dobândi dreptul de proprietate privată asupra terenurilor numai în condiţiile rezultate din aderarea României la Uniunea Europeană şi din alte tratate internaţionale la care România este parte, pe bază de reciprocitate, în condiţiile prevăzute prin legea organică, precum şi prin moştenire legală.”

